Veršiukas
Veršiukas (arba Antaveršis) – ežeras vidurio Lietuvoje, Prienų rajone, apie 10 km į šiaurės rytus nuo Stakliškių. Ilgis iš pietryčių į šiaurės vakarus 1,12 km, plotis iki 0,55 km. Altitudė 193,1 m. Giliausia ežero vieta yra 25,7 m gylio. Krantai daugiausia statūs, aukšti, bet pietinis ir šiaurės vakarinis žemi ir supelkėję. Vakarinė pakrantė apaugusi mišku. Pietuose išteka upelis link Guostės upelio (Verknės baseinas). Prie Veršiuko pietinio kranto yra Antaveršio, prie šiaurinio – Giriotiškių kaimai. Yra 2 kaimo turizmo sodybos. Vandenvardis kilęs iš žodžio veršis („karvių jauniklis“).